Netbal word vanaf die skool se bestaan aangebied en het oor die jare sterk gegroei. Ons het tans meer as 180 dogters wat aan dié sport deelneem.
In die beginjare het ons slegs op 3 bane geoefen, maar tans het ons 6 netbalbane waarvan 1 'n binnenshuisebaan is. Met die goed toegeruste terrein wat genoeg oefentyd op die bane moontlik maak, word ons netbalspeelsters in staat gestel om lekker saam te oefen en fiks te bly.
Daar word elke jaar 'n Netbal-spanboukamp/ oorslaap vir alle spanne op die skoolterrein gehou om gees te bou vir die volgende seisoen.
'n Toer met ons eerstespan is ook deel van elke jaar se aktiwiteite om die komende seisoen 'n lekker hupstoot te gee.
Ons bied ook 'n skeidsregters-kursus aan om die speelsters meer bewus te maak van die bestaande reëls en hulle op hoogte te bring van nuwe reëls.
Aan die einde van die seisoen word daar 'n elite junior- en senior-afseisoenoefengroep gekies wat dwarsdeur die jaar oefen.
Netbalspeelsters kan ook in die afseisoen deelneem aan die Lenteliga, waar alle leerders van die skool die geleentheid gebied word om hulle vaardighede op te skerp en 'n konstante fiksheidsvlak te handhaaf.
Ons streef daarna om alle spanne so veel as moontlik blootstelling te gee aan wedstryde en om te alle tye goeie sportmangees te handhaaf, of ons nou wen of verloor. Ons ingesteldheid is dat elke senterafgooi met 'n 0 elk telling begin en dat ons na elke afgooi hard sal speel ongeag die telling. Belangriker as alle doele wat ons aanteken, is om elke netbaldogter die geleentheid te bied om die nodige liggaams- en lewensvaardighede te ontwikkel, sodat sy haar volle potensiaal kan bereik en met trots tot voordeel van haarself, haar span en haar skool kan presteer. Mag ons PV-dogters nog vele doele aanteken op en selfs van die netbalbaan af en elke oomblik geniet terwyl hulle daarna streef om hulself altyd te verbeter!